  Анжелика Тихонова корреспондент Можга ёросысь Комак гуртысь школаын Геннадий Осиповлы буре ваён пул сӥё-дано усьтӥзы. Со сярысь «Удмурт Кенеш» огазеяськонлэн пресс-службаез ивортӥз. Ужрадэ солэн ӵыжы-выжыосыз, гуртоосыз, «Удмурт Кенешлэн» ёзчиосыз, дышетӥсьёс но дышетскисьёс люкаськизы. Геннадий Николаевич Осипов 1941-тӥ арын Можга ёросысь Поршур гуртын вордӥськиз. Комак школаез йылпумъяз. Ижкарысь мотозаводын тыршиз. Бӧрысь улон сюресэз сое Томск каре вуттӥз. Отын со кема аръёс ӵоже ожутиськон но космос удысын ужаз. Озьы ик партийной ужась, Кар Кенешлэн депутатэз луылӥз. Томск улосвылын «Удмурт Кенеш» огазеяськонлэсь ёзэтсэ кылдытӥз. Геннадий Осипов кылбуръёс, кырӟанъёс но гожъяз, ачиз ик баянэн шудыса кырӟалляз. «Удмурт Кенеш» огазеяськонлэн тӧроез Татьяна Ишматова Комак гуртысь школаысь дышетӥсьёс Геннадий Осиповлэсь ужъёссэ эскерон бордын тыршо шуыса пусйиз. Пиналъёс со сярысь эскерон ужъёс гожъяло, школаысь музейын солы сӥзем нимысьтыз сэрег радъямын, нош дышетӥсьёслэн хорзы улосчизылэсь кырӟанъёссэ быдэсъя. Тодэ вайытом, улонысь кошкем 10 нимо-дано удмуртъёслы буре ваён пулъёсты Удмуртилэн кунлыкезлы 100 ар тырмон улсын дасязы. Та дырлы Константин Яковлевлы но Антонина Лисиналы усьтӥзы ини.  Тегъёс: Мерлык Можга Удмуртия УдмуртКенеш удмуртъёс буреваён  